KOMISIJOS REGLAMENTAS (EB) Nr. 1034/2008
2008 m. spalio 21 d.
iš dalies keičiantis Reglamentą (EB) Nr. 885/2006, nustatantį išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnį,
kadangi:
(1)
Atsižvelgdamos į Reglamento (EB) Nr. 1290/2005 9 straipsnio 1 dalies a punkto iii papunkčio nuostatas, valstybės narės privalo susigrąžinti sumas, kurios buvo prarastos dėl pažeidimų ar aplaidumo. Tačiau to paties Reglamento 32 straipsnio 6 dalyje ir 33 straipsnio 7 dalyje valstybėms narėms leidžiama nebetęsti išieškojimo, jei padarytų ir numatomų padaryti išieškojimo išlaidų suma viršija sumą, kuri turi būti išieškota. Norint užtikrinti, kad šios nuostatos būtų veiksmingai ir tinkamai taikomos, tikslinga nustatyti tam tikrą ribą, kurios nepasiekus valstybės narės gali nebetęsti išieškojimo. Ši riba turi būti nustatyta 100 EUR, neįskaitant palūkanų, kadangi išieškojimo atvejų, kai suma yra mažesnė už šią ribą, yra žymiai mažiau nei 0,1 % visų neteisėtai išmokėtų sumų, apie kurias valstybės narės praneša Komisijai, kaip to reikalaujama Komisijos reglamento (EB) Nr. 885/2006 6 straipsnio h punkte (2). Šios ribos nustatymas valstybėms narėms neturėtų trukdyti taikyti anksčiau minėtų nuostatų tinkamai pagrįstais atvejais, kai suma viršija 100 EUR ribą.
(2)
Atsižvelgdamos į Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams, 6 straipsnio 1 dalį (3), valstybės narės neturėtų išmokų gavėjams taikyti šiame reglamente nustatytos de minimis taisyklės išmokų sumažinimui ar išskaičiavimui kompleksinio paramos susiejimo srityje, kadangi anksčiau minėto reglamento 6 straipsnio 3 dalyje nurodyta tam tikra darbo tvarka, kai galima netaikyti sumažinimo ir išskaičiavimo reikalavimų, jei suma sudaro 100 EUR ar mažiau.
(3)
Valstybių narių įsipareigojimas išieškoti neteisėtai išmokėtas sumas virš 100 EUR gali būti vykdomas skirtingais būdais. Veiksmingas ir nebrangus būdas tai padaryti nepažeidžiant jokių kitų nacionalinėje teisėje numatytų veiksmų, reikalavimų vykdymui užtikrinti, yra išskaičiuoti bet kokias nesumokėtas sumas iš būsimų išmokų skolininkui, nustačius skolą remiantis nacionalinės teisės aktais. Taigi valstybėms narėms turėtų būti privaloma taikyti šį metodą.
(4)
Todėl reikėtų atitinkamai iš dalies pakeisti Reglamentą (EB) Nr. 885/2006.
(5)
Šiame reglamente numatytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamente (EB) Nr. 885/2006 įterpiamas 1a skyrius:
„1a SKYRIUS
SKOLŲ IŠIEŠKOJIMAS
5a straipsnis
De minimis
Nepažeidžiant Tarybos reglamento (EB) Nr. 1782/2003 (4) 6 straipsnio 3 dalies pirmos pastraipos, Reglamento (EB) Nr. 1290/2005 32 straipsnio 6 dalies a punkto ir 33 straipsnio 7 dalies sąlygos yra laikomos įvykdytomis, jei suma, kurią reikia išieškoti iš išmokų gavėjo už atskirą mokėjimą pagal pagalbos programą, neviršija 100 EUR, neįskaitant palūkanų.
5b straipsnis
Išieškojimo būdas
Nepažeisdamos jokių kitų nacionalinėje teisėje numatytų veiksmų reikalavimų vykdymui užtikrinti, valstybės narės visas dar negrąžintas išmokų gavėjo skolas, nustatytas remiantis nacionaline teise, išskaičiuoja iš išmokos, kurią tam pačiam išmokų gavėjui ateityje mokės už skolos grąžinimą atsakinga mokėjimo agentūra.
2 straipsnis
Šis Reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis Reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 21 d.